L 102/88
LV
Eiropas Savienības Oficiālais Vēstnesis
17.4.2023.
SAVIENĪBAS UN APVIENOTĀS KARALISTES KOPĪGĀ DEKLARĀCIJA APVIENOTAJĀ KOMITEJĀ, KURA IZVEIDOTA AR LĪGUMU PAR LIELBRITĀNIJAS UN ZIEMEĻĪRIJAS APVIENOTĀS KARALISTES IZSTĀŠANOS NO EIROPAS SAVIENĪBAS UN EIROPAS ATOMENERĢIJAS KOPIENAS, (2023. gada 24. marts) par Vindzoras regulējuma (1) 10. panta 1. punkta piemērošanu
Tirdzniecības un sadarbības nolīguma starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, noteikumi reglamentē subsīdiju kontroles pienākumus starp Apvienoto Karalisti un Savienību kopumā un nodrošina vienlīdzīgus konkurences apstākļus starp Apvienoto Karalisti un Savienību.
Vindzoras regulējuma 10. panta 1. punkts pastāv atsevišķi no minētajiem noteikumiem.
Vindzoras regulējums atspoguļo gan Ziemeļīrijas unikālo piekļuvi Savienības iekšējam tirgum, gan to, ka tā ir integrēta Apvienotās Karalistes iekšējā tirgū.
Šajā sakarā Vindzoras regulējuma 10. panta 1. punkts būtu jāsaprot kā tāds, kas attiecas tikai uz Vindzoras regulējumam pakļauto preču tirdzniecību vai tirdzniecību elektroenerģijas tirgū (turpmāk “preces”) starp Ziemeļīriju un Savienību.
Savienība 2020. gada 17. decembrī pieņēma šādu vienpusēju deklarāciju Apvienotajā komitejā, kas izveidota saskaņā ar 164. pantu Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas: “Piemērojot LESD 107. pantu protokola 10. panta 1. punktā minētajām situācijām, Eiropas Komisija pienācīgi ņems vērā to, ka Ziemeļīrija ir integrēta Apvienotās Karalistes iekšējā tirgū.
Eiropas Savienība uzsver, ka jebkurā gadījumā ietekme uz šim protokolam pakļauto tirdzniecību starp Ziemeļīriju un Savienību nevar būt tikai hipotētiska, prezumēta vai bez patiesas un tiešas saiknes ar Ziemeļīriju.
Ir jāpierāda, kāpēc pasākumam var būt šāda ietekme uz tirdzniecību starp Ziemeļīriju un Savienību, un tas darāms, izvērtējot pasākuma reālo paredzamo ietekmi.”.
Šī kopīgā deklarācija par Vindzoras regulējuma 10. panta 1. punkta piemērošanu balstās uz Savienības vienpusējo deklarāciju, kas apstiprina Ziemeļīrijas vietu Apvienotās Karalistes iekšējā tirgū un vienlaikus nodrošina Savienības iekšējā tirgus aizsardzību.
Tajā ir precizēti nosacījumi Vindzoras regulējuma 10. panta 1. punkta piemērošanai, kurā izklāstīti īpašie apstākļi, kādos tas varētu būt iesaistīts, ja subsīdijas tiek piešķirtas Apvienotajā Karalistē, un to var izmantot, lai interpretētu minēto noteikumu.
Lai pasākumu varētu uzskatīt par tādu, kam ir patiesa un tieša saikne ar Ziemeļīriju un tādējādi tas ietekmē Vindzoras regulējumam pakļauto tirdzniecību starp Ziemeļīriju un Savienību, minētajam pasākumam ir jābūt reālai paredzamai ietekmei uz minēto tirdzniecību.
Attiecīgajai reālajai paredzamajai ietekmei vajadzētu būt būtiskai, nevis tikai hipotētiskai vai prezumētai.
Attiecībā uz pasākumiem, kas piešķirti jebkuram saņēmējam, kurš atrodas Lielbritānijā, ar būtiskumu saistītie faktori var būt uzņēmuma lielums, subsīdijas apjoms un uzņēmuma klātbūtne attiecīgajā Ziemeļīrijas tirgū.
Lai gan preču laišana Ziemeļīrijas tirgū pati par sevi nav pietiekama, lai veidotu tiešu un patiesu saikni ar Vindzoras regulējuma 10. panta 1. punktu, pasākumiem, kas tiek piešķirti saņēmējiem, kuri atrodas Ziemeļīrijā, visticamāk, būs būtiska ietekme.
Attiecībā uz pasākumiem, kuri piešķirti jebkuram saņēmējam, kas atrodas Lielbritānijā, un kuriem ir būtiska ietekme, papildus ir jāparāda, ka ekonomiskais ieguvums no subsīdijas tiktu pilnībā vai daļēji nodots uzņēmumam Ziemeļīrijā, vai ar attiecīgām precēm, kas laistas Ziemeļīrijas tirgū, piemēram, pārdodot zem tirgus cenas, lai pastāvētu tieša un patiesa saikne ar Vindzoras regulējuma 10. panta 1. punktu.
(1) Skatīt Kopīgo deklarāciju Nr. 1/2023.